紹熙庚戌十月偕趙仲宗舜和潘謙之曾魯仲遊九峰芙蓉壽山紀行十首 道間觀瀑布
作者：黄榦
朝代：宋

paragraphs: 行行益以遠，愜此心期幽。
一徑險復夷，千林密相樛。
回首天際山，矗面懸飛流。
銀潢倚石壁，玉龍下山湫。
光摇日璀璨，勢激水颼飀。
可望不可親，神往形獨留。
眷言桃枝山，久矣卜築謀。
豈無一日閒，努力窮冥搜。